4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

  บริษัทประกอบกิจการอุตสาหกรรมผลิตและจำหน่ายปูนซีเมนต์และปูนสำเร็จรูป (มอร์ตาร์)
  ภายใต้ตราสินค้า “อินทรี” ดังนี้

  ผลิตภัณฑ์ปูนซีเมนต์

  ------------------- ---------------------------------------------------
  ตราสินค้า             ประเภท

  อินทรีทอง             ปูนซีเมนต์สูตรพิเศษ สำหรับงานฉาบโดยเฉพาะ

  อินทรีแดง             ปูนซีเมนต์ผสม สำหรับงานก่อ ฉาบ เทและงานโครงสร้างทั่วไป

  อินทรีเพชร            ปูนซีเมนต์ปอร์ตแลนด์ ประเภท 1 สำหรับงานโครงสร้าง

  อินทรีดำ              ปูนซีเมนต์ปอร์ตแลนด์ ประเภท 3 สำหรับงานโครงสร้างถอดแบบเร็ว

  อินทรีเขียว            ปูนซีเมนต์ปอร์ตแลนด์ ปอซโซลาน สำหรับงานโครงสร้างคงทนพิเศษ

  อินทรีสมุทร            ปูนซีเมนต์ปอร์ตแลนด์ ปอซโซลาน สำหรับงานโครงสร้างในทะเล

  อินทรีฟ้า              ปูนซีเมนต์ปอร์ตแลนด์ ประเภท 5 สำหรับงานโครงสร้างทนซัลเฟตสูง

  อินทรีปูนเขียว          ปูนซีเมนต์ผสม สำหรับงานเอนกประสงค์

  อินทรีพาวเวอร์ พลัส     ปูนซีเมนต์ผสมสูตรเข้มข้น สำหรับงานเอนกประสงค์
  ------------------- ---------------------------------------------------

ผลิตภัณฑ์ปูนสำเร็จรูป

  ------------------------------ ----------------------------------------
  ตราสินค้า                        ประเภท

  อินทรีมอร์ตาร์แมกซ์ 11 สีเขียว-แดง    ปูนฉาบทั่วไป

  อินทรีมอร์ตาร์แมกซ์ 12 สีเขียว-ชมพู    ปูนฉาบละเอียด

  อินทรีมอร์ตาร์แมกซ์ 13 สีเขียว-ฟ้า     ปูนฉาบอิฐมวลเบา

  อินทรีมอร์ตาร์แมกซ์ 14 สีเขียว-น้ำเงิน  ปูนฉาบอิฐมวลเบา ละเอียดพิเศษ

  อินทรีมอร์ตาร์แมกซ์ 15 สีเขียว-เทา    ปูนฉาบผิวคอนกรีต

  อินทรีมอร์ตาร์แมกซ์ 21 สีน้ำเงิน-แดง   ปูนก่อทั่วไป

  อินทรีมอร์ตาร์แมกซ์ 23 สีน้ำเงิน-ฟ้า    ปูนก่ออิฐมวลเบา

  อินทรีมอร์ตาร์แมกซ์ 31 สีน้ำตาล-แดง   ปูนเทปรับระดับ

  อินทรีมอร์ตาร์แมกซ์ 41 สีดำ-น้ำเงิน    ปูนอินทรีไทล์ฟิกซ์โปร-ปูนกาวซีเมนต์

  อินทรีมอร์ตาร์แมกซ์ 42 สีดำ-เงิน      ปูนอินทรีไทล์ฟิกซ์ซิลเวอร์-ปูนกาวซีเมนต์ชนิดพิเศษ
  ------------------------------ ----------------------------------------

บริษัทมุ่งเน้นการเพิ่มคุณค่าในสินค้าและบริการเพื่อให้ตอบสนองกับแรงบันดาลใจของบริษัทที่ต้องการเป็น
”ผู้ตอบสนองทุกความต้องการ” แก่ลูกค้า
โดยบริษัทเน้นเรื่องการตอบสนองความต้องการของลูกค้าอย่างตรงเวลาและตรงกับความพึงพอใจของลูกค้า
และปรับเทคโนโลยีการผลิตและการควบคุมคุณภาพให้เป็นหนึ่ง
เพื่อให้ลูกค้าได้รับความมั่นใจว่าสินค้าและบริการที่ได้รับจากบริษัทมีคุณภาพสูงกว่ามาตรฐานทั่วไป

บริษัทจัดจำหน่ายทั้งในลักษณะชนิดผง,ชนิดถุงและปูนเม็ดตามความต้องการของตลาดภายในประเทศและต่างประเทศ
ปัจจุบันบริษัทมีโรงงานผลิตปูนซีเมนต์ 3 โรงงานในทำเลเดียวกันที่จังหวัดสระบุรี
มีส่วนแบ่งการตลาดประมาณร้อยละ 27 บริษัทเป็นผู้ผลิตปูนซีเมนต์อันดับสองของประเทศ

สำหรับการขายภายในประเทศ บริษัทได้แต่งตั้งตัวแทนจำหน่ายเพื่อเป็นช่องทางในการกระจายสินค้า
และได้นำเทคโนโลยีการซื้อขายทางอิเล็กทรอนิค โดยนำระบบซื้อขายทางอินเตอร์เน็ต
“WebSALES” มาใช้ เพื่อเพิ่มความสะดวกสบายในการซื้อขายสินค้ากับบริษัทนอกจากนี้
บริษัทได้จัดโครงการ “อินทรีซุปเปอร์โปร”
ซึ่งเป็นตัวแทนจำหน่ายของบริษัทที่มีระบบการจัดการได้มาตรฐาน มีความทันสมัย
และเพิ่มบริการการให้คำปรึกษา หรือแก้ไขปัญหาให้กับลูกค้าอย่างมืออาชีพ
รวมทั้งเพิ่มรถปฏิบัติการทดสอบเคลื่อนที่ (Mobile Lab) เพื่อให้ทีมสนับสนุนด้านเทคนิค
ให้คำปรึกษาและช่วยเหลือลูกค้าด้านเทคนิคได้อย่างทั่วถึง

สัดส่วนการขายปูนซีเมนต์ที่บริษัทผลิตในปี 2552
เป็นการผลิตเพื่อขายในประเทศเป็นหลักและบางส่วนที่เกินจากความต้องการภายในประเทศจึงส่งออก
ช่องทางการจำหน่ายในประเทศได้ทำผ่าน 1) ตัวแทนจำหน่ายของบริษัท 2)
บริษัทย่อยซึ่งผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ เช่น คอนกรีตผสมเสร็จ และ
แผ่นปูนซีเมนต์สังเคราะห์ 3) ผู้ผลิตคอนกรีตผสมเสร็จ ผู้ผลิตผลิตภัณฑ์คอนกรีต
และอินทรีคอนกรีตเฟรนไชส์
สำหรับการส่งออกนั้นเวียดนามยังคงเป็นตลาดส่งออกปูนเม็ดที่ใหญ่ที่สุดของบริษัท

นอกจากนี้ บริษัทและบริษัทย่อย ยังผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ในด้านต่าง ๆ
เช่น

-   บริษัท นครหลวงคอนกรีต จำกัด คอนกรีตผสมเสร็จและหินทรายเพื่อการก่อสร้าง

    ผลิตและจำหน่ายสินค้าประเภทคอนกรีตผสมเสร็จ ภายใต้แบรนด์ “อินทรีคอนกรีต”
    สำหรับใช้ในงานโครงการก่อสร้างประเภทต่าง ๆ และจำหน่ายผลิตภัณฑ์อะกรีเกต
    ประเภทหินทรายสำหรับการก่อสร้างภายใต้แบรนด์ “อินทรีอะกรีเกต”
    รวมทั้งยังจัดให้มีศูนย์บริการลูกค้า
    และห้องปฏิบัติการควบคุมคุณภาพผลิตภัณฑ์ที่มีผู้เชี่ยวชาญในด้านคอนกรีต
    สามารถตอบคำถามและให้คำปรึกษารวมทั้งการให้บริการหลังการขาย
    มีการจัดส่งที่ตรงต่อเวลา และสามารถติดตามสถานะการจัดส่ง ด้วยระบบการติดตามสถานะรถ
    และระบบแผนที่ (Vehicle Status Control)

-   บริษัท คอนวูด จำกัด วัสดุทดแทนไม้

    ผลิตและจำหน่ายไฟเบอร์ซีเมนต์ ซึ่งเป็นวัสดุก่อสร้างทดแทนไม้คุณภาพดีเยี่ยม ภายใต้แบรนด์
    ”ไม้ คอนวูด” เป็นนวัตกรรมใหม่ของอุตสาหกรรมการผลิตวัสดุก่อสร้าง
    ที่เราสามารถนำมาใช้ทดแทนไม้ธรรมชาติ ซึ่งได้นำเทคโนโลยีที่ทันสมัย
    และเป็นมิตรต่อสิ่งแวดล้อม (Green Technology) จากประเทศสวิตเซอร์แลนด์
    มาผสมผสานกันอย่างลงตัวกับปูนซีเมนต์ปอร์ตแลนด์ และเซลลูโลสไฟเบอร์
    โดยปราศจากส่วนผสมของทราย และแร่ใยหิน (Asbestos)
    ซึ่งจากการพิสูจน์ทางวิทยาศาสตร์การแพทย์ แร่ใยหินเป็นสารพิษซึ่งก่อให้เกิดโทษต่อสุขภาพ
    และสิ่งแวดล้อม ในขณะที่ผลิตภัณฑ์คอนวูดไม่มีวัสดุที่ก่อให้เกิดมลพิษดังกล่าวเลยแม้แต่น้อย
    และด้วยเทคโนโลยีพิเศษของเรา ทำให้ผลิตภัณฑ์คอนวูดมีคุณสมบัติ ความสวยงาม
    และมีเนื้อวัสดุที่มีความยืดหยุ่นใกล้เคียงกับไม้ธรรมชาติมากที่สุด
    พร้อมทั้งยังให้ความแข็งแรงทนทานเปรียบดังคอนกรีตและปลอดภัยจากปลวก

-   จีโอไซเคิล – สายงานธุรกิจของบริษัทฯ
    ซึ่งให้บริการด้านการจัดการวัสดุไม่ใช้แล้วแบบครบวงจร

    บริษัทฯ
    ตระหนักถึงความสำคัญในการพัฒนาการใช้เชื้อเพลิงและวัตถุดิบทดแทนในกระบวนการผลิตปูนซีเมนต์
    และเป็นรายแรก ๆ ในประเทศไทยที่นำกากของเสียจากอุตสาหกรรม ชุมชน
    และเกษตรกรรมมาใช้ทดแทนเชื้อเพลิงจากธรรมชาติ
    และได้ก่อตั้งสายงานธุรกิจจีโอไซเคิลเพื่อบริหารจัดการการพัฒนาเชื้อเพลิงและวัตถุดิบทดแทนโดยเฉพาะ
    บริษัทได้รับใบอนุญาตประกอบกิจการโรงงานลำดับที่ 101 และ 106
    จากกรมโรงงานอุตสาหกรรม กระทรวงอุตสาหกรรม
    ทำให้สามารถรับกำจัดกากของเสียทั้งที่เป็นของเสียอันตรายและไม่อันตรายได้
    การพัฒนาของสายงานธุรกิจนี้ได้เติบโตเป็นอย่างดี
    จนกระทั่งปัจจุบันมีความพร้อมทั้งด้านประสบการณ์
    ความรู้ความสามารถของพนักงานและเทคโนโลยี รวมทั้งสิ่งอำนวยความสะดวกต่าง ๆ อาทิ
    โรงเตรียมเชื้อเพลิงทดแทนที่ใหญ่ที่สุดและมีมาตรฐานที่สุดแห่งหนึ่งของโลก
    ประกอบกับมีเครือข่ายในการแลกเปลี่ยนความรู้และประสบการ
    ตลอดจนเทคโนโลยีในกลุ่มบริษัทสมาชิกโฮซิม ภายใต้แบรนด์จีโอไซเคิล
    ซึ่งเป็นผู้นำด้านการจัดการวัสดุที่ไม่ใช้แล้วในระดับนานาชาติ

จีโอไซเคิลได้รับการส่งเสริมการลงทุน และได้รับการรับรองมาตรฐานด้านระบบการจัดการคุณภาพ
สิ่งแวดล้อม และอาชีวอนามัยและความปลอดภัย (ISO 9001, ISO 14001 และ OHSAS 18001)

2.  การตลาดและภาวะการแข่งขัน

  ทิศทางอุตสาหกรรม

  ภายในประเทศ

  สืบเนื่องจากวิกฤตเศรษฐกิจโลกซึ่งส่งผลกระทบถึงภาวะเศรษฐกิจในประเทศไทยโดยรวม
  ประกอบกับปัญหาในประเทศ
  ทั้งด้านการเมืองและความไม่ชัดเจนกับแนวทางการแก้ไขปัญหามาบตาพุด
  ทำให้ทั้งนักลงทุนและผู้บริโภคต่างชะลอการลงทุน ส่งผลให้ในปี 2552
  ปริมาณการบริโภคปูนซีเมนต์ในประเทศลดต่ำสุดในรอบ 6 ปีที่ผ่านมา คือ 24.2 ล้านตัน
  (อ้างอิง: ธนาคารแห่งประเทศไทย) ปรับตัวลงจากปีก่อนร้อยละ 2
  โดยถึงแม้ว่ารัฐบาลได้ออกมาตรการกระตุ้นการบริโภคและการลงทุนอย่างต่อเนื่อง
  แต่สำหรับภาคการก่อสร้างแล้ว เงินลงทุนดังกล่าวจะส่งผลต่ออุตสาหกรรมก่อสร้างในปี 2553
  และ 2554

  สำหรับปี 2553 บริษัทคาดการณ์ว่า ความต้องการปูนซีเมนต์ในประเทศจะปรับตัวดีขึ้นประมาณ
  3-5% จากปีก่อน ซึ่งเป็นผลมาจากมาตรการกระตุ้นเศรษฐกิจระยะที่ 2 มูลค่า 1.4
  แสนล้านบาทของภาครัฐ ซึ่งครึ่งหนึ่งเป็นการลงทุนด้านการชลประทาน การขนส่ง และ
  การปรับปรุงคุณภาพชีวิตของประชาชนในด้านที่อยู่อาศัย
  โดยคิดเป็นมูลค่าสำหรับวัสดุก่อสร้างพื้นฐาน (เช่น ปูนซีเมนต์, เหล็ก, หิน และทราย) ประมาณ
  300 ล้านบาท

  บรรยากาศการลงทุนจะมีความเชื่อมั่นที่สูงขึ้น เนื่องจากการฟื้นตัวของเศรษฐกิจโดยรวม
  และแผนการพัฒนาเส้นทางขนส่งมวลชนของภาครัฐที่เป็นรูปธรรมมากขึ้น
  ส่งผลให้ความต้องการที่อยู่อาศัยตามแนวเส้นทางของโครงการต่าง ๆ สูงขึ้น

  การส่งออก

  จากภาวะเศรษฐกิจตกต่ำทั่วโลกในปี 2551
  ส่งผลต่อเนื่องทำให้ความต้องการใช้ปูนซีเมนต์ของตลาดโดยรวมชะลอตัวลงในช่วงครึ่งปีแรกของปี
  2552 อย่างไรก็ดี สัญญาณการฟื้นตัวของเศรษฐกิจโลกเริ่มปรากฏให้เห็นในช่วงครึ่งปีหลัง รวมถึง
  ความต้องการปูนซีเมนต์ของตลาดหลักในกลุ่มประเทศกำลังพัฒนา โดยเฉพาะอย่างยิ่ง เวียดนาม
  และ บังคลาเทศ เริ่มฟื้นตัว ส่งผลให้ปริมาณการส่งออกขยับตัวสูงขึ้นในช่วงครึ่งปีหลัง
  ยอดการส่งออกปูนเม็ดและปูนซีเมนต์ของประเทศไทยในปี 2552 เท่ากับ 14.4 ล้านตัน
  ลดลงจากปีก่อนร้อยละ 8

  ในปี 2553 แม้ว่าระดับการใช้ปูนซีเมนต์ในประเทศคาดการณ์ว่าจะมีทิศทางที่ดีขึ้น
  เนื่องจากผลของมาตรการกระตุ้น เศรษฐกิจของภาครัฐ
  แต่การเพิ่มขึ้นดังกล่าวยังไม่เพียงพอที่จะดูดซับกำลังการผลิตปูนซีเมนต์ในประเทศได้ทั้งหมด
  ทำให้ผู้ผลิตปูนซีเมนต์ในประเทศยังคงต้องมองหาตลาดส่งออก
  เพื่อให้สามารถบริหารต้นทุนการผลิตได้อย่างมีประสิทธิภาพ นอกจากนี้บริษัทฯ มองว่า
  จากปริมาณส่วนเกินของปูนซีเมนต์ทั่วโลกจะส่งผลทำให้ตลาดส่งออกปูนซีเมนต์เกิดการแข่งขันมากยิ่งขึ้น
  ซึ่งจะทำให้เกิดแรงกดดันด้านราคา อย่างไรก็ตาม เชื่อว่าความต้องการในตลาดโลกในปี 2553
  จะปรับตัวสูงขึ้นจากการฟื้นตัวโดยรวมของเศรษฐกิจโลก ซึ่งส่งผลดีต่อการส่งออกของประเทศไทย
  ปริมาณการส่งออกในปี 2553 จะขยับตัวสูงขึ้นมาอยู่ที่ประมาณ 16.2 ล้านตัน เพิ่มขึ้นร้อยละ 9
  จากปี 2552 ตลาดส่งออกหลักจะอยู่ในภูมิภาคเอเชีย โดยเฉพาะอย่างยิ่ง ประเทศ เวียดนาม
  กัมพูชา และบังคลาเทศ

  แนวโน้มอุตสาหกรรมปูนซีเมนต์ ปี 2553

  เศรษฐกิจไทยในปี 2553 มีโอกาสขยายตัวได้มากขึ้น ประมาณร้อยละ 3.5 – 4.5
  ภายใต้แรงส่งจากการฟื้นตัวของเศรษฐกิจโลก
  การบริหารนโยบายเศรษฐกิจจึงให้ความสำคัญกับการดูแลให้เศรษฐกิจในประเทศมีการฟื้นตัวได้อย่างต่อเนื่องไปพร้อมๆ
  กับการรักษาเสถียรภาพทางเศรษฐกิจ
  การสนับสนุนให้การฟื้นตัวทางเศรษฐกิจมีการกระจายตัวมากขึ้น
  รวมทั้งการติดตามและเตรียมการรองรับผลกระทบจากความผันผวนของเศรษฐกิจโลก

  ส่งผลให้การคาดการณ์ปริมาณความต้องการปูนซีเมนต์ภายในประเทศเพิ่มขึ้นในอัตราร้อยละ 3
  อันเป็นผลจาก มาตรการที่สำคัญต่างๆ ในหลายภาคส่วน อาทิ

  สาขาการก่อสร้าง มีแนวโน้มขยายตัว จากปัจจัยสนับสนุนของภาครัฐ
  ภายใต้แผนกระตุ้นเศรษฐกิจระยะที่สอง (ปฏิบัติการไทยเข้มแข็ง) และภาคเอกชน
  ทั้งในส่วนของการก่อสร้างที่อยู่อาศัย อาคารพาณิชย์ และโรงงานอุตสากรรม

  สาขาอสังหาริมทรัพย์ มีแนวโน้มปรับตัวดีขึ้น เป็นผลจาก 1)
  ผู้ประกอบการและผู้บริโภคมีความเชื่อมั่นต่อการฟื้นตัวของเศรษฐกิจ 2)
  ราคาของที่อยู่อาศัยไม่ปรับสูงขึ้นมากนัก 3)
  การผ่อนผันหลักเกณฑ์การให้สินเชื่อของสถาบันการเงิน 4) มีการนำเสนอบ้านราคาถูก
  สำหรับกลุ่มผู้บริโภคที่มีรายได้น้อยถึงปานกลาง 5)
  ผู้บริโภคมีแนวโน้มจะซื้อที่อยู่อาศัยหลังที่สองเพิ่มมากขึ้น และ 6)
  มีความชัดเจนในโครงการปรับปรุงด้านคมนาคมขนส่งภาครัฐ

  ดังนั้น
  สถานการณ์ในอนาคตจึงขึ้นอยู่กับรัฐบาลในความสามารถเร่งแก้ไขปัญหาและอุปสรรคด้านการลงทุน
  พร้อมๆ กับการสร้างความเชื่อมั่นให้แก่นักลงทุน
  และเร่งรัดการจัดทำโครงการสาธารณูปโภคขนาดใหญ่
  เพื่อกระตุ้นการเติบโตทางเศรษฐกิจและภาคการก่อสร้างซึ่งก็ต้องพิจารณาถึงสภาวะการณ์ของเศรษฐกิจโลกโดยรวมด้วย

4.3 การจัดหาผลิตภัณฑ์และบริการ

กำลังการผลิต

  บริษัท มีโรงงานผลิต 3 โรง (มีเตาเผา 6 เตา) มีสายการผลิต 6 สาย
  และมีกำลังการผลิตปูนซีเมนต์เม็ด 12.3 ล้านตันต่อปี หรือกำลังการผลิตปูนซีเมนต์ผงที่ 14.5
  ล้านตันต่อปี

วัตถุดิบและผู้จำหน่าย

  92% ของวัตถุดิบที่ใช้ในการผลิตปูนซีเมนต์นั้น บริษัทผลิตเอง
  บริษัทได้รับประทานบัตรการทำเหมืองหินอุตสาหกรรม ได้แก่ หินปูน หินดินดาน และยิปซั่ม
  ซึ่งเป็นวัตถุดิบสำคัญ ส่วนอีก 8% บริษัทจัดซื้อจากแหล่งภายนอก
  ทั้งภายในประเทศและต่างประเทศ

  เชื้อเพลิงและวัตถุดิบทดแทน

  ตั้งแต่ปี พ.ศ. 2548 ถึงปัจจุบัน จีโอไซเคิล ได้มีส่วนร่วมในการพัฒนาอย่างยั่งยืน
  โดยการให้บริการด้านการกำจัดสิ่งปฏิกูลหรือวัสดุที่ไม่ใช้แล้วอย่างครบวงจร
  โดยการนำไปเป็นเชื้อเพลิงและวัตถุดิบทดแทนในกระบวนการผลิตปูนซีเมนต์
  สิ่งปฏิกูลหรือวัสดุที่ไม่ใช้แล้วเหล่านั้นจัดหามาจากทั้งภาคอุตสาหกรรมในหลากหลายอุตสาหกรรม
  อาทิ อิเล็กทรอนิกส์ อาหาร สีและสิ่งทอ การผลิตกระแสไฟฟ้า ยางและเครื่องหนัง เหล็ก
  ยานยนต์และรถยนต์ เฟอร์นิเจอร์ ปิโตรเลี่ยม การผลิตยา และการเกษตร เป็นต้น
  และภาคชุมชน อาทิ ขยะชุมชนที่คัดแยกแล้ว เป็นต้น

  โดยเฉพาะ ปี 2552 เป็นปีที่จีโอไซเคิลได้ความสำคัญกับการยกระดับมาตรฐานห้องปฏิบัติการ
  เพื่อเข้าสู่การรับรองมาตรฐาน ISO/IEC 17025 และ คาดว่าในปี 2553
  จะได้รับการรับรองมาตรฐานห้องปฏิบัติการ หรือ ISO/IEC 17025
  เพื่อเน้นย้ำศักยภาพของห้องปฏิบัติการวิเคราะห์สิ่งปฏิกูลหรือวัสดุที่ไม่ใช้แล้วของเรา

  นอกจากนี้ จีโอไซเคิล ได้ให้ความสำคัญกับการให้บริการลูกค้า
  โดยมีการจัดระบบการขนส่งให้ได้มาตรฐาน
  มีการเพิ่มการควบคุมการขนส่งสิ่งปฏิกูลหรือวัสดุที่ไม่ใช้แล้วด้วยระบบ GPS
  ซึ่งสามารถตรวจสอบได้ตลอดระยะเวลาการขนส่ง ทั้งนี้
  เพื่อให้ลูกค้ามีความมั่นใจในการบริการและปกป้องชื่อเสียงของลูกค้าจากการลักลอบทิ้งหรือการดำเนินการที่ไม่ถูกกฎหมาย

  ในปี 2551 บริษัทได้เริ่มโครงการนำพลังงานความร้อนกลับมาใช้ใหม่
  โดยต่อยอดจากเดิมที่บริษัทเคยใช้โครงการเช่นนี้แล้วกับเตาเผาหมายเลข 4
  ซึ่งเป็นเตาเผาปูนซีเมนต์เตาแรกในเอเชียตะวันออกเฉียงใต้ที่ได้นำความร้อนที่เหลือในท่อลดอุณหภูมิปูนเม็ดกลับมาใช้ใหม่เพื่อผลิตกระแสไฟฟ้า
  และแต่ละปีเตาเผาหมายเลข 4 สามารถผลิตกระแสไฟฟ้าใช้เองได้สูงสุดถึง 8,000
  กิโลวัตต์ต่อชั่วโมง
  โดยโครงการนำพลังงานความร้อนกลับมาใช้ใหม่จะดำเนินการกับเตาเผาหมายเลข 5 และ 6
  ซึ่งมีขนาดใหญ่ที่สุดเตาเผาหนึ่งในเอเชีย และคาดว่าจะเริ่มการผลิตกระแสไฟฟ้าใช้เองได้ในปี
  2553 ซึ่งคาดว่าจะทำให้บริษัทสามารถประหยัดค่าไฟฟ้าได้ประมาณ 500-600 ล้านบาทต่อปี

  ผลกระทบต่อสิ่งแวดล้อม

  ในการประกอบธุรกิจ บริษัทได้ตระหนักถึงความรับผิดชอบทางสังคม
  บริษัทเชื่อในการเจริญเติบโตอย่างยั่งยืน ซึ่งจะเกิดขึ้นไม่ได้ถ้าปราศจากความรับผิดชอบต่อสังคม

  ผลิตภัณฑ์สีเขียว – ผลผลิตจากกระบวนการที่เป็นมิตรต่อสิ่งแวดล้อม

  การเป็นองค์กร “สีเขียว” อาจดูเป็นกระแสอย่างหนึ่งในปัจจุบัน แต่ที่ปูนซีเมนต์นครหลวง
  การเป็นองค์กร “สีเขียว” เป็นวิถีชีวิตมานานหลายปีแล้ว
  บริษัทต้องการเป็นมิตรต่อสิ่งแวดล้อมอย่างแท้จริง
  ซึ่งความตั้งใจนี้ได้กลายมาเป็นแนวทางในการลงทุนและการดำเนินการในโครงการต่างๆ
  ของบริษัทอีกด้วย

  ปูนซีเมนต์นครหลวงเป็นหนึ่งในบริษัทแรกของประเทศไทยที่ได้รับฉลากคาร์บอน
  ซึ่งกำหนดเงื่อนไขในการรับรองว่า
  จะต้องลดปริมาณการปล่อยก๊าซคาร์บอนไดออกไซด์ในกระบวนการผลิต ไม่น้อยกว่าร้อยละ 20
  ในระยะเวลา 5 ปีที่ผ่านมา ซึ่งในปัจจุบันผลิตภัณฑ์ปูนซีเมนต์ 4
  ประเภทของบริษัทได้รับฉลากคาร์บอนนี้ ผลิตภัณฑ์ดังกล่าวคือ อินทรีแดง อินทรีเพชร อินทรีดำ
  และอินทรีฟ้า

  โครงการผลิตกระแสไฟฟ้าจากความร้อนเหลือใช้จากกระบวนการผลิตปูนซีเมนต์สำหรับใช้ภายในโรงงาน
  (Waste Heat Recovery)
  จะสามารถผลิตกระแสไฟฟ้าทดแทนความต้องการใช้ได้มากถึงร้อยละ 25
  ซึ่งเป็นการประหยัดทรัพยากรอันมีค่าของทั้งบริษัทและของประเทศชาติ

  นอกจากนี้ บริษัทยังมีบทบาทในด้านการใช้เชื้อเพลิงและวัตถุดิบทดแทนในการผลิตปูนซีเมนต์
  โดยการให้จีโอไซเคิล สายงานธุรกิจของปูนซีเมนต์นครหลวง
  ซึ่งเป็นผู้ให้บริการทางด้านการจัดการกากของเสียระดับชั้นนำของโลก
  ทำให้เกิดการนำทรัพยากรกลับมาใช้ใหม่
  แทนที่จะถูกนำไปกำจัดด้วยการฝังกลบและการเผาในเตาเผาขยะ
  หรือยิ่งไปกว่านั้นคือการลักลอบทิ้งอย่างผิดกฎหมาย
  ซึ่งวัสดุที่ไม่ใช้แล้วเหล่านี้จะถูกนำมาผ่านกระบวนการในเตาเผาปูนซีเมนต์เพื่อใช้เป็นเชื้อเพลิงและวัตถุดิบทดแทน
  เป็นการชดเชยวัสดุจากธรรมชาติ
  รวมทั้งลดการพึ่งพาเชื้อเพลิงฟอสซิลและทรัพยากรธรรมชาติอื่นๆ

  การรับรองคุณภาพต่างๆ
  ดังจะกล่าวต่อไปนี้เป็นเครื่องหมายรับรองความรับผิดชอบต่อสังคมของบริษัท

-   ความสามารถของห้องปฏิบัติการของบริษัท

ISO/IEC 17025

-   ระบบการรับประกันคุณภาพของบริษัทและบริษัทในเครือ

ISO 9001; version 2000

-   ระบบการจัดการสิ่งแวดล้อมของบริษัทและบริษัทในเครือ

ISO 14001

-   ระบบการจัดการอาชีวอนามัยและความปลอดภัยของบริษัทและบริษัทในเครือ

TIS/OHSAS 18001

-   มาตรฐานการแสดงความรับผิดชอบต่อสังคมของบริษัท
    ตามเกณฑ์มาตรฐานของกรมโรงงานอุตสาหกรรม CSR-DIW

  การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า
  บริษัทได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

  ผลกระทบต่อสิ่งแวดล้อมจากการดำเนินการโครงการนำพลังงานความร้อนกลับมาใช้ใหม่

  เนื่องจากโครงการนี้ใช้เทคโนโลยีสะอาดไม่ก่อเกิดมลพิษใด ๆ
  จากการดำเนินโครงการเพราะไม่ได้เป็นการสร้างโรงงานใหม่เพื่อผลิตกระแสไฟฟ้า
  แต่เป็นการดึงความร้อนจากท่อลดอุณหภูมิปูนเม็ดของเตาเผาหมายเลข 5 และ 6
  ซึ่งปกติต้องปล่อยทิ้งออกไปตามปกติกลับมาผลิตกระแสไฟฟ้าเพื่อใช้เอง
  จึงก่อให้เกิดผลด้านบวกต่อสิ่งแวดล้อมทั้งทางตรง เช่น
  ช่วยลดปริมาณฝุ่นที่ปะปนในลมร้อนที่เหลือและช่วยการใช้ประโยชน์จากความร้อนที่สูญเปล่า
  นอกจากนี้ยังส่งผลด้านบวกทางอ้อม คือ
  จากการลดการใช้กระแสไฟฟ้าที่ผลิตจากการไฟฟ้าฝ่ายผลิตแห่งประเทศไทย (กฟผ)
  ซึ่งส่วนใหญ่ใช้การเผาไหม้เชื้อเพลิงฟอสซิล
  ทำให้ช่วยลดการเกิดก๊าซคาร์บอนไดออกไซด์ที่เป็นก๊าซเรือนกระจก ซึ่งช่วยลดภาวะโลกร้อนได้
  ซึ่งโครงการนี้ได้รับการส่งเสริมการลงทุน ได้สิทธิประโยชน์ในการยกเว้นภาษีนำเข้าเครื่องจักร

4.4 งานที่ยังไม่ได้ส่งมอบให้เสร็จสิ้นก่อน

  - ไม่มี -